Այսբերգ Սլիմ

**Ռոբերտ Բեք** (ծնված **Ռոբերտ Լի Մոփին** կամ **Ռոբերտ Մոփին Կրտսեր**. ), առավել հայտնի է **Այսբերգ Սլիմ**  գրական կեղծանունով. ամերիկացի կավատ, ով ավելի ուշ դարձել է գրող՝ նուար ժանրի վեպերի ու նորավեպերի հեղինակ: Նրա *Կավատը. Իմ կյանքի պատմությունը* խորագիրը կրող հուշագրությունը լայն տարածում է գտել հատկապես սևամորթների շրջանում. 1973 թվականի դրությամբ այդ երկը 19 վերահրատարակություն է ունեցել, վաճառվել մոտավորապես երկու միլիոն օրինակ, թարգմանվել ու հրատարակվել գերմաներեն, ֆրանսերեն, իտալերեն, պորտուգալերեն, իսպաներեն, հոլանդերեն, շվեդերեն, ֆիններեն, հունարեն:

XX դարի երկրորդ կեսին Այսբերգ Սլիմը  ամենաազդեցիկ աֆրոամերիկացի գրողներից մեկն էր շնորհիվ 1967 թվականին լույս ընծայված այդ ինքնակենսագրական գրքի, որտեղ ցուցադրում է իր կյանքը որպես կավատ: Նրա կոպիտ և իրատեսական նկարագրությունները, դատողությունները այն պիղծ և շատ դաժան միջավայրի մասին, որտեղ ինքն ապրել է (նա ծեծել է «իր» մարմնավաճառներին երկաթե կախիչով, որը ոլորել էր), հետագայում մեծ ազդեցություն գործեցին աֆրոամերիկյան մշակույթի և հատկապես հիփ-հոփի վրա (օրինակ՝ Ice-T-ի կամ Ice Cube-ի նման ռեփերների վրա, որոնք նրան պարտական են նաև իրենց կեղծանունով): Ամերիկացի գրող Սաֆիրը, ով առաջաբան է գրել *«Կավատ»* -ի ֆրանսիական հրատարակության համար, շեշտում է. « Անկախ նրանից, թե մենք հավանություն կտանք կամ չենք տա սևամորթների սոցիալական առաջընթացի հնարավորությունների վերաբերյալ նրա պարտվողական վերլուծությանը, մենք ստիպված ենք գիտակցել, որ այս մարդու պատմության մեջ ճշմարտություն կա, որը պետք է բարձրաձայնվի»:

## Կենսագրություն
Այսբերգ Սլիմը ծնվել է Չիկագոյում: Մանկության մեծ մասն անցկացրել է Վիսկոնսին նահանգի Միլուոկի քաղաքում և և Իլինոյս նահանգի Ռոքֆորդում, իսկ  դեռահասության տարիներին վերադարձել է Չիկագո: Ամուսնու կողմից լքված նրա մայրը  գեղեցկության սրահ է աշխատեցրել։ Տղան մոր նկատմամբ երկակի զգացում է ունեցել. մի կողմից երախտապարտ էր նրան, որ իրեն չի լքել, խնամել է, հոգ տարել. «Նա փորձեց պահպանել իմ մեջ որոշ սեր և հարգանք, որը ներշնչել էր ինձ Ռոքֆորդում: Բայց ես շատ բան էի տեսել, շատ էի տանջվել։ Ջունգլիները սկսել էին իմ մեջ սերմանել իրենց դառնությունն ու կատաղությունը»։ Ինքնակենսագրականում Սլիմը հիշատակում է բանտի հոգեբույժին, «ով, թերևս, ճիշտ էր, երբ ասաց ինձ, որ ես կավատ եմ դարձել անգիտակից ատելության պատճառով, որ ունեցել եմ իմ մոր հանդեպ՝ հորս վատ վերաբերմունքից հետո» : Նա նաև պատմում է իր դայակի կողմից երեք տարեկան հասակում կատարված սեռական բռնության մասին (այդ *ձեռգցոցի*-*հպումների* մասին պատմելով է նա սկսում իր ինքնակենսագրությունը) :

1930-ականների կեսերին Սլիմը մոր ջանացավության, հոգատար վերաբերմունքի շնորհիվ մի կարճ ժամանակ հաճախել է Թուսքեգի ինստիտուտ, որը սևամորթներին բարձրագույն կրթության տվող առաջին հաստատություններից մեկն էր, բայց հեռացվել է այդ բուհից՝ փողոցում ինքնաթոր ալկոհոլ վաճառելիս բռնվելու և բանտ ընկնելու պատճառով: Տասնութ տարեկանում նա ընդունել է իր «Iceberg Slim» կեղծանունը և մինչև քառասուներկու տարեկանը կավատությամբ զբաղվել Չիկագոյի տարածքում: Նա մի քանի անգամ բանտարկվել է և տասը ամիս  Քուք շրջանի ուղղիչ տանը  մենակ մնալուց հետո՝ 1960 թվականից որոշել է նվիրվել գրական գործունեությանը:

Որոշ ժամանակ անց տեղափոխվել է Կալիֆոռնիա՝ «նորմալ կյանք վարելու համար»: Այստեղ ընդունել է *Ռոբերտ Բեք* անունը՝ օգտագործելով մոր ամուսնու ազգանունը։

*Mama Black Widow-* ում նա նկարագրում է սևամորթ տրանսվեստիտի կյանքը:

## Երկեր
Ստորև նշված են Այսբերգ Սլիմի հեղինակած ինչպես գեղարվեստական, այնպես էլ ինքնակենսագրական և այլ երկերը:
**Pimp: The Story of My Life* (1967, Holloway House), հուշագրություն
**Trick Baby: The Biography of a Con Man* (1967, Holloway House), վեպ
**Mama Black Widow: A Story of the South's Black Underworld* (1969, Holloway House), վեպ
**The Naked Soul of Iceberg Slim: Robert Beck's Real Story* (1971, Holloway House), ինքնակենսագրություն
**Long White Con: The Biggest Score of His Life* (1977, Holloway House), վեպ
**Death Wish: A Story of the Mafia* (1977, Holloway House), վեպ
**Airtight Willie & Me* (1985, Holloway House), պատմվածքների ժողովածու
**Doom Fox* (գրվել է 1978 թվականին, հրատարակվել հետմահու՝ 1998 թվականին), վեպ
**Shetani's Sister* (հրատարակվել է հետմահու՝ 2015 թվականին), վեպ
**Night Train to Sugar Hill* (Contra Mundum Press, 2019), Սլիմի վերջին վեպը

## Ծանոթագրություններ

## Գրականություն
* Nishikawa, Kinohi. "The Player: Iceberg Slim and the Allure of the Street." In *Sticking it to the Man: Revolution and Counterculture in Pulp and Popular Fiction, 1950-1980*. Andrew Nette and Iain McIntyre, editors. Oakland, California: PM Press, 2020. . pages 85–93.

## Արտաքին հղումներ
* 
* 

Կատեգորիա:20-րդ դարի ամերիկացի պատմվածքագիրներ
Կատեգորիա:20-րդ դարի ամերիկացի վիպասաններ
Կատեգորիա:20-րդ դարի ամերիկացի տղամարդ գրողներ
Կատեգորիա:Ամերիկացի գրողներ
Կատեգորիա:Ամերիկացի դետեկտիվ ժանրի գրողներ
Կատեգորիա:Ամերիկացի հանցագործներ
Կատեգորիա:Ամերիկացի տղամարդ վիպասաններ
Կատեգորիա:Աֆրոամերիկացի գրողներ
Կատեգորիա:Գրական կեղծանուններով հայտնի հեղինակներ
Կատեգորիա:Մարմնավաճառություն
Կատեգորիա:Չիկագո քաղաքում ծնվածներ